বুধবার শক্তি হারাল ঘূর্ণিঝড় মন্থা, অন্ধ্রে মৃত ১, ভারী বৃষ্টি ওড়িশা-বাংলায়

ওয়েব ডেস্ক: শক্তিশালী ঘূর্ণিঝড় ‘মান্থা’ (Cyclone Mantha) মঙ্গলবার রাতেই অন্ধ্রপ্রদেশের উপকূলে আছড়ে পড়েছে। কাকিনাড়ার কাছাকাছি মছলিপত্তনম ও কলিঙ্গপত্তনমের মধ্যে ল্যান্ডফল প্রক্রিয়া শুরু হয় এবং পরবর্তী তিন থেকে চার ঘণ্টা ধরে চলে তার তাণ্ডব। বুধবার অতি শক্তিশালী ঘূর্ণিঝড় মন্থা শক্তি হারিয়ে সাধারণ ঘূর্ণিঝড়ে পরিণত হয়েছে। হাওয়া অফিস বলছে, তবে যত সময় এগোচ্ছে, ততই মন্থার তীব্রতা কমছে। পরবর্তী ৬ ঘন্টার মধ্যে আরও দুর্বল হয়ে গভীর নিম্নচাপে পরিণত হতে পারে বলে জানা যাচ্ছে। ঝড় না হলেও মন্থার প্রভাব পড়েছে পশ্চিমবঙ্গেও। সকাল থেকে বৃষ্টি শুরু কলকাতায়।

আবহাওয়া দফতর জানায়, কাকিনাড়ার কাছাকাছি মছলিপত্তনম ও কলিঙ্গপত্তনমের মধ্যে মঙ্গলবার ল্যান্ডফল প্রক্রিয়া শুরু হয় এবং পরবর্তী তিন থেকে চার ঘণ্টা ধরে চলে তার তাণ্ডব। ঝড়ের সময় বাতাসের গতি ঘণ্টায় ৯০ থেকে ১০০ কিলোমিটার। দুর্যোগে প্রাণহানিও হয়েছে। অন্ধ্রপ্রদেশে (Andhra Pradesh) জারি হয়েছে হাই অ্যালার্ট। ঝড়ের দাপটে কোনাসিমা জেলার মাকানাগুদেম গ্রামে গাছ পড়ে মৃত্যু হয়েছে এক মহিলার। অন্ধ্রে উপকূলবর্তী এলাকা থেকে শিবিরে সরানো হয়েছে ৭৬ হাজার জনকে। ঘূর্ণিঝড়ের প্রভাবে দুর্যোগের কারণে এখন পর্যন্ত ১২২টি ট্রেন বাতিল করা হয়েছে। তবে ‘মন্থা’ ইতিমধ্যেই শক্তি হারিয়ে সাধারণ ঘূর্ণিঝড়ে পরিণত হয়েছে। যার পরোক্ষ প্রভাবে বাংলার (Bengal Weather Forecast) বেশ কিছু জেলায় বৃষ্টির সম্ভাবনা রয়েছে। এ দিন, দক্ষিণবঙ্গের সব জেলায় বজ্রবিদ্যুৎ-সহ বৃষ্টি এবং দমকা ঝোড়ো হাওয়ার সম্ভাবনা রয়েছে। অন্যদিকে, ওড়িশার উপকূলবর্তী জেলাগুলিতে শুরু হয়েছে ঝড়বৃষ্টি। সেখানে ১৫টি জেলায় জনজীবন বিপর্যস্ত হয়েছে। দুর্যোগের জেরে স্কুল, কলেজ বন্ধ রয়েছে।

আরও পড়ুন: আরও দু ঘণ্টা ধরে চলবে ল্যান্ডফল, মধ্যরাতে অন্ধ্র উপকূল পার করবে মন্থা

বুধবার দক্ষিণবঙ্গের কিছু কিছু জেলায় বজ্রবিদ্যুৎ-সহ বৃষ্টির জন্য হলুদ সতর্কতা (Yellow Alert) জারি করা হয়েছে। বিশেষ করে দক্ষিণ ২৪ পরগনা, পূর্ব ও পশ্চিম মেদিনীপুর এবং ঝাড়গ্রামে ভারী বৃষ্টির সম্ভাবনা রয়েছে। বৃহস্পতিবার পুরুলিয়া, বীরভূম, পশ্চিম বর্ধমান ও মুর্শিদাবাদ জেলায় ভারী বৃষ্টির পূর্বাভাস দেওয়া হয়েছে। সঙ্গে ৩০ থেকে ৪০ কিলোমিটার বেগে ঝোড়ো হাওয়া বইবে। ৩১ অক্টোবর পর্যন্ত দক্ষিণবঙ্গে বিক্ষিপ্তভাবে ভারী বৃষ্টি হতে পারে বলে জানিয়েছে আইএমডি। উত্তরবঙ্গেও বৃষ্টি বাড়বে বলে পূর্বাভাস (Rain Forecast)। বুধবার জলপাইগুড়ি, উত্তর ও দক্ষিণ দিনাজপুর ও মালদহে বজ্রবিদ্যুৎ-সহ বৃষ্টির হলুদ সতর্কতা জারি করা হয়েছে। বৃহস্পতিবার থেকে দার্জিলিং, কালিম্পং, কোচবিহার, আলিপুরদুয়ার ও জলপাইগুড়িতে ভারী থেকে অতিভারী বৃষ্টির আশঙ্কা রয়েছে।
ঘূর্ণিঝড়ের প্রভাবে সমুদ্রও উত্তাল হয়ে উঠেছে। দক্ষিণ ও মধ্য বঙ্গোপসাগর, পাশাপাশি উত্তর-পশ্চিম বঙ্গোপসাগরে মৎস্যজীবীদের যাওয়া সম্পূর্ণ নিষিদ্ধ করা হয়েছে।

অন্য খবর দেখুন